Video: Bakkie wat wegjaag sleep voetganger | Maroela Media
'n Ma van 'n vier maande oue baba is Dinsdag in 'n ernstige toestand na 'n hospitaal geneem nadat sy in 'n beweerde tref-en-trap-voorval etlike meter ver in Johannesburg se middestad gesleep is.
Nkosi Gumbe, 'n ooggetuie wat in 'n winkel werk naby die plek waar die voorval op die hoek van Bree- en Gerard Sekotostraat in Newtown plaasgevind het, het Donderdag aan Maroela Media gesê die bestuurder van die bakkie, glo in sy laat 30's, was voor die voorval in 'n winkel in die omgewing. Hy het omstreeks 13:50 die winkel verlaat en in 'n wit Toyota Hilux, met 'n swart enjinkap, geklim. "Hy het in trurat uit die parkering gery toe hy 'n ou blou Mazda gestamp het," het Gumbe gesê.
Die bestuurder van die bakkie. Foto: Verskaf
"Die bestuurder van die Mazda het uitgeklim en op die bestuurder van die bakkie geskreeu, waarna die bestuurder van die bakkie weggejaag het." Die bakkie het die vrou getref terwyl sy besig was om Gerard Sekoto-straat by 'n kruising oor te steek. Sy is sowat 15 meter ver gesleep voordat sy onder die voertuig uitgekom het, waarna die bestuurder na bewering van die toneel weggejaag het.
Die vrou het sigbare beserings opgedoen. Haar arm was gebreek en sy het skaafwonde aan haar arms en bene opgedoen. "Sy het met ons gepraat en was bekommerd oor haar vier maande oue baba wat by die huis was. Sy het net vir God gebid om haar lewe te spaar vir haar baba se onthalwe."
'n Ambulans het haar na die Charlotte Ma­xeke-hospitaal geneem vir verdere behandeling. Haar toestand kon nie teen Donderdag bevestig word nie.
Die sleepvoorval is op kringtelevisiebeeldmateriaal vasgelê. Die polisie was Donderdag by winkels in die omgewing om beeldmateriaal na te gaan en verklarings af te neem.
Gumbe het gesê die bestuurder van die bakkie het nie besope voorgekom nie en die voorval hou nie verband met die diefstal van 'n motor of 'n rooftog nie.
Sr.supt. Wayne Minnaar, woordvoerder van Johannesburgse metropolisie, het aan Maroela Media bevestig dat die metropolisie die beweerde tref-en-trap-voorval geregistreer het en die saak na die polisie oorgeplaas het vir verdere ondersoek.
Die publiek word versoek om Crime Stop by 08600 10111 te bel as hulle 'n bakkie sien wat die beskrywing pas.
Die polisie versoek dat die publiek moet laat weet as hulle n bakkie sien wat by die beskrywing pas?? RERIG? Die nommerplaat van die voertuig is tog duidelik sigbaar. Dit behoort besonder maklik te wees om hierdie buffel op te spoor en te vervolg.
Die nommerplaat is dan duidelik sigbaar …gaan na die adress en vang die man …of is alles nou weer vervals …
Ja nee kyk, die wonderlike polisiediens van ons…. Soos daar gese is, daar is die nommerplaat, hoe moeilik kan dit wees!!! Maar nee, die publiek moet nou weer help.
Ek weet nie waar sien julle die nommerplaat "duidelik sigbaar" op die video nie. Sigbaar miskien maar beslis nie leesbaar nie. Miskien kyk julle teveel speurverhale want dit is ook nie so maklik soos wat dit lyk om die beeld digitaal te verskerp nie. Maar nou ja, die klaers en morrers sal maar seker altyd met ons wees.
Amper ry die "VERMEENDE" wat geen gesag vir wet en orde het nie, die arme vroutjie in haar DOODSKIS in. Maar nee dit sal mos nou nie rassism wees nie – dis gewone misdaad.